b'\n_START_ARTICLE_\nAlissa Galljamova\n_START_PARAGRAPH_\nAlissa Mihhailovna Galljamova (vene keeles \xd0\x90\xd0\xbb\xd0\xb8\xd1\x81\xd0\xb0 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xbd\xd0\xb0 \xd0\x93\xd0\xb0\xd0\xbb\xd0\xbb\xd1\x8f\xd0\xbc\xd0\xbe\xd0\xb2\xd0\xb0; s\xc3\xbcndinud 18. jaanuaril 1972 Kaasanis) on vene maletaja, naiste suurmeister (1989)._NEWLINE_Galljamova on p\xc3\xa4rit vene-tatari perekonnast. Ta on kolmekordne Venemaa naiste malemeister (1997, 2009, 2010). Euroopa naiste meistriv\xc3\xb5istlustel v\xc3\xb5itis ta kaks pronksmedalit (2002, 2017)._NEWLINE_Galljamova m\xc3\xa4ngis maailmameistriv\xc3\xb5istlustel. 1990. aastal MM-i pretendentide turniiril Bord\xc5\xbeomis jagas ta 3.\xe2\x80\x934. kohta. 1991. aastal MM-i tsoonidevahelisel turniiril Suboticas jagas ta 8.\xe2\x80\x9312. kohta. 1993. aastal MM-i tsoonidevahelisel turniiril Jakartas sai teise koha ja p\xc3\xa4\xc3\xa4ses edasi Tilburgis peetud pretendentide turniirile, kus saavutas 4.\xe2\x80\x935. koha. _NEWLINE_1995. aastal MM-i tsoonidevahelisel turniiril Chi\xc5\x9fin\xc4\x83us jagas Galljamova 3.\xe2\x80\x936. kohta ja p\xc3\xa4\xc3\xa4ses edasi 1997. aastal Groningenis peetud pretendentide turniirile. Galljamova v\xc3\xb5itis turniiri (teise koha sai Xie Jun). Reglamendi j\xc3\xa4rgi turniiri kaks paremat pidid m\xc3\xa4ngima 1998. aastal mat\xc5\xa1i selgitamaks uue tiitlipretendendi. FIDE m\xc3\xa4\xc3\xa4ras toimumise paigaks Shenyang Shi. Galljamova sellega ei n\xc3\xb5ustunud ja FIDE kuulutas tiitlipretendendiks Xie Juni. Kuid MM-i tiitlimat\xc5\xa1 j\xc3\xa4igi pidamata ja FIDE otsustas, et MM-mat\xc5\xa1i m\xc3\xa4ngivad Xie Jun ja Galljamova. 1999. aastal Kaasanis ja Shenyang Shis toimunud tiitlimat\xc5\xa1i Galljamova kaotas tulemusega 6\xc2\xbd:8\xc2\xbd._NEWLINE_2006. aastal MM-i turniiril Jekaterinburgis v\xc3\xb5itis Galljamova poolfinaalis Viktorija \xc4\x8cmilyt\xc4\x97t, kuid kaotas finaalis Xu Yuhuale._NEWLINE_Ta v\xc3\xb5itis naiste maleol\xc3\xbcmpiatel N\xc3\xb5ukogude Liidu (1990) ja  Ukraina (1992) naiskonna koosseisus h\xc3\xb5bemedali ning Venemaa naiskonna koosseisus kuldmedali (2010) ja kaks pronksmedalit (1996, 2000).  _NEWLINE_Galljamova sai FIDE-lt 1988. aastal naiste rahvusvahelise meistri, 1989. aastal naiste suurmeistri ja 1993. aastal rahvusvahelise meistri nimetuse. _NEWLINE_Ta oli abielus malesuurmeistri Vass\xc3\xb5l Ivant\xc5\xa1ukiga.'